Legal Document

Category: 44

Text:
Προϋποθέσεις και διαδικασία εξομοίωσης των πτυχιούχων της Χαροκοπείου Ανωτάτης Σχολής Οικιακής Οικονομίας προς τους πτυχιούχους των Τμημάτων του Χαροκοπείου Ανωτάτου Εκπαιδευτικού Ιδρύματος Οικιακής Οικονομίας. Τα τμήματα: (ί) Οικιακής Οικονομίας και (ii) Διαιτολογίας , του Χαροκοπείου Α.Ε.Ι. Οικιακής Οικονομίας οργανώνουν και πραγματοποιούν πρόγραμμα εξομοίωσης για πτυχιούχους της πρώην Χαροκοπείου Ανωτάτης Σχολής Οικιακής Οικονομίας. Ο χρόνος ενάρξεως λειτουργίας του κατά περίπτωση προγράμματος ορίζεται με απόφαση της Συγκλήτου του Χαροκοπείου Α.Ε.Ι. Οικιακής Οικονομίας. Η Σύγκλητος του Χαροκοπείου Α.Ε.Ι. Οικιακής Οικονομίας καθορίζει με απόφασή της, ύστερα από εισήγηση της Γ.Σ. του οικείου Τμήματος, τον αριθμό εισακτέων κάθε προγράμματος ο οποίος δεν μπορεί να είναι μικρότερος του αριθμού εισακτέων στο αντίστοιχο Τμήμα κατά το ίδιο ακαδημαϊκό έτος. Ο αριθμός εισακτέων δημοσιεύεται σε μία (1) ευρείας κυκλοφορίας ημερήσια εφημερίδα και γνωστοποιείται σε όλα τα Υπουργεία και τους εποπτευόμενους από αυτά φορείς, προκειμένου να ενημερώνονται οι ενδιαφερόμενοι υπάλληλοι - κάτοχοι πτυχίου της Χαροκοπείου Ανωτάτης Σχολής Οικιακής Οικονομίας Προϋποθέσεις για την εγγραφή και παρακολούθηση του οικείου κατά περίπτωση προγράμματος, είναι η υποβολή αίτησης εκ μέρους των ενδιαφερομένων και η επιλογή τους από τη Γενική Συνέλευση του κατά περίπτωση Τμήματος Ο χρόνος και ο τόπος υποβολής της αίτησης και των αναγκαίων δικαιολογητικών καθορίζονται από τη Σύγκλητο του Χαροκοπείου Α.Ε.Ι. Οικιακής Οικονομίας. Στα αναγκαία δικαιολογητικά περιλαμβάνονται ιδίως:. Επικυρωμένο αντίγραφο του πτυχίου της Χαροκοπείου Ανωτάτης Σχολής Οικιακής Οικονομίας. Στην περίπτωση που στο πτυχίο δεν αναγράφεται η κατεύθυνση σπουδών, επισυνάπτεται και βεβαίωση από την οποία προκύπτει η επαγγελματική απασχόληση του υποψηφίου. Επικυρωμένα αντίγραφα μεταπτυχιακών τίτλων σπουδών που έχουν απονεμηθεί από Α.Ε.Ι. της ημεδαπής ή αναγνωρισμένων Ιδρυμάτων της αλλοδαπής, από τα οποία να προκύπτει η διάρκεια σπουδών και τα μαθήματα, ή σχετικά πιστοποιητικά αν τούτο δεν προκύπτει από τους τίτλους. Επικυρωμένα αντίγραφα πτυχίων Α.Ε.Ι., Τ.Ε.Ι. ή άλλων Ιδρυμάτων Τριτοβάθμιας Εκπαίδευσης της ημεδαπής ή αναγνωρισμένων Ιδρυμάτων της αλλοδαπής, με αντίγραφο του προγράμματος σπουδών ή πιστοποιητικό από τα οποία να προκύπτουν τα μαθήματα που έχει παρακολουθήσει και εξεταστεί ο υποψήφιος. Τίτλοι ετήσιας ή περιοδικής επιμόρφωσης σε Σχολές Εκπαιδευτικών Λειτουργών Μέσης Εκπαίδευσης ή σε Περιφερειακά Επιμορφωτικά Κέντρα Η επιλογή των υποψηφίων γίνεται από τη Γενική Συνέλευση του οικείου Τμήματος. Σε περίπτωση που ο αριθμός των ενδιαφερομένων είναι μεγαλύτερος των θέσεων η επιλογή γίνεται με συνεκτίμηση των εξής κυρίων κριτηρίων:. Του βαθμού του πτυχίου. β. Του χρόνου κτήσεως του πτυχίου και γ. Των τίτλων μεταπτυχιακών σπουδών, των τίτλων σπουδών Α.Ε.Ι., Τ.Ε.Ι. καθώς και των κάθε είδους τίτλων επιμόρφωσης ή μετεκπαίδευσης. Το πρόγραμμα διαρκεί δύο (2) διδακτικά εξάμηνα. Σε κάθε διδακτικό εξάμηνο διδάσκονται κατ ανώτατο όριο επτά (7) υποχρεωτικά μαθήματα τα οποία ορίζονται από τη Γενική Συνέλευση του οικείου Τμήματος και εγκρίνονται από τη Σύγκλητο. Σε κάθε μάθημα ορίζονται οι διδακτικές μονάδες και η διδακτέα ύλη. Η διδασκαλία των μαθημάτων ανατίθεται σε μέλη Δ.Ε.Π. του Τμήματος ή του Α.Ε.Ι. ή σε διδάσκοντες που προσλαμβάνονται με βάση το άρθρο 5 του Π.Δ. 407/ 1980. Φοιτώντες στο πρόγραμμα εξομοίωσης μπορεί να απαλλάσσονται από την παρακολούθηση και εξέταση μαθημάτων, εφόσον από τα προσκομισθέντα στοιχεία προκύπτει ότι έχουν διδαχθεί και εξεταστεί επιτυχώς τα μαθήματα αυτά. Μπορεί επίσης για τους κατόχους μεταπτυχιακών τίτλων να αντικαθίστανται μαθήματα του προγράμματος εφόσον ο μεταπτυχιακός τίτλος έχει άμεση σχέση με τα μαθήματα. Υποψήφιοι που απαλλάσσονται από μαθήματα κατοχυρώνουν τη βαθμολογία η οποία προσμετράται στον υπολογισμό του βαθμού του πτυχίου τους. Όσοι υποψήφιοι αποτυγχάνουν σε μαθήματα στην κανονική διάρκεια λειτουργίας του προγράμματος, έχουν δικαίωμα να εξετάζονται μέχρι και δύο ακόμη φορές τα μαθήματα αυτά κατά τα αμέσως προσεχή αντίστοιχα εξάμηνα που διδάσκονται τα μαθήματα αυτά Μετά την επιτυχή ολοκλήρωση του προγράμματος εξομοίωσης απονέμεται σε κάθε αποφοιτώντα, πτυχίο, το οποίο παρέχει στον κάτοχό του όλα τα δικαιώματα των πτυχιούχων του οικείου κατά περίπτωση Τμήματος. Ο τύπος του πτυχίου είναι όμοιος με αυτόν που καθορίζεται στον εσωτερικό κανονισμό λειτουργίας του Ιδρύματος (άρθρο 36 Υ.Α. Β1/455/1993-Β 764), εκτός από τις λέξεις «. . ΓΙΑ ΤΟΥΣ ΦΟΙΤΗΤΕΣ ΤΟΥ ΤΜΗΜΑΤΟΣ. . ΤΟΥ ΙΔΡΥΜΑΤΟΣ» που αντικαθίστανται με τις λέξεις «ΤΟΥ ΠΡΟΓΡΑΜΜΑΤΟΣ ΕΞΟΜΟΙΩΣΗΣ ΤΟΥ ΤΜΗΜΑΤΟΣ . .», ΣΥΜΦΩΝΑ ΜΕ ΤΙΣ ΔΙΑΤΑΞΕΙΣ . . (αναφέρεται το παρόν διάταγμα). .».Λειτουργία Προγράμματος Το πρόγραμμα εξομοίωσης λειτουργεί κατά τις απογευματινές ώρες ή και κατά την ημέρα του Σαββάτου προκειμένου να διευκολύνονται οι εργαζόμενοι που συμμετέχουν σ αυτό. Με αιτιολογημένη απόφαση της Συγκλήτου μπορεί να οργανώνονται ειδικά ταχύρρυθμα προγράμματα και κατά την περίοδο των θερινών διακοπών. Οι συμμετέχοντες τα προγράμματα εξομοίωσης καταβάλλουν δίδακτρα το ύψος των οποίων καθορίζεται από τη Σύγκλητο και το οποίο δεν μπορεί να υπερβαίνει τις 120.000 δρχ. συνολικά. Τα δίδακτρα καταβάλλονται σε δύο ισόποσες δόσεις και την όλη διαχείρισή τους αναλαμβάνει το νομικό πρόσωπο ιδιωτικού δικαίου για τη διαχείριση και αξιοποίηση της περιουσίας του Χαροκοπείου Α.Ε.Ι. Οικιακής Οικονομίας. Τα έσοδα από τα δίδακτρα διατίθενται για την προμήθεια και διανομή εκπαιδευτικού υλικού (συγγράμματα, σημειώσεις κ.λπ.) καθώς και για τις αμοιβές των διδασκόντων στο πρόγραμμα. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος.